Vechigen
Vechige (amtlech Vechigen) isch e politischi Gmeind im Verwautigschreis Bärn-Mittuland vom Kanton Bärn, Schwyz.

Geografi 
D Gmeind Vechige ligt im obere Worbletau u zur Gmeind ghöre d Dörfer: Sinneringe, Boll, Vechige, Lindetau, Dentebärg, Utzige, Littewiu, Radufinge und Luterbach. D Gmeindsflächi bsteit us 63,8 % langwirtschaftlecher Flächi, 28,5 % Waud, 7,2 % Sidligsflächi u 0,5 % süschtigi Flächi. D Nachbergmeinde si: Chrouchtu, Oberbuurg u Hasli im Verwautigschreis Ämmitau; Wauggringe, Worb, Muri, Stettle u Bouige im Verwautigschreis Bärn-Mittuland.

Gschicht 
Vechige isch zum erschte Mal gnennt worde im Jahr 1275 aus Vechingen. Bis zum 31. Dezämber 2009 het d Gmeind zum Bezirk Bärn ghört.

Wappe 
S Wappe vo Vechige zeigt uf rotem Grund e wiisse Flügu. Heraldisch seit me e haube Flug. Flügu chöme i Wappe vor, hüfiger aber aus Heumzier über oder näb em Wappe – meischtens sis im oder näb em Wappe zwöi Flügu, aus Zier obe numen eine. Drum isch s Wappe vo Vechige mit nume eim Flügu im Schiud ehnder säute. Dr Name Vechige söu übrigens vom Wort Fecke für Flügu abstamme. Sit em Ougschte 2013 het d Gmeind Vechige es Wappe, wo zwar s gliiche druffen isch, wi uf em aute Wappe, aber dr Flügu isch gliner zerchenne.

Ywohner 
Quäuue: Bundesamt für Statistik 2005

Dr Uusländeraateil isch 2010 bi 6,8 % gläge.

Sprach u Dialäkt 
Bir Vouchszeuuig 2000 hei vo de 4614 Ywohner 95,7 % Dütsch aus Houptsprach aaggää, 0,9 % Französisch u 0,5 % Italienisch.

Dr Dialäkt vo Vechige ghört zum Hochalemannisch.

Religion 
77,4 % vo de Ywohner si evangelisch-reformiert, 10,3 % si römisch-katholisch (Stang 2000).

Politik 
Bi de Nationauraatswahle 2011 het s das Ergebnis ggää: BDP 17,3 %, CVP 2,1 %, EVP 4,1 %, FDP 9,8 %. GLP 5,9 %, GP 9,2 %, SP 16,6 %, SVP 29,5 %, Suschtigi 5,5 %.

Im 2019 si d Resultat wie folgt gsi: BDP 9,5 %, CVP 1,7 %, EVP 4,5 %, FDP 10,9 %. GLP 11,4 %, GP 12,1 %, SP 13,6 %, SVP 30,7 %, Süschtigi 5,6 %.

Gmeindspresidänt vo Vechige isch dr Walter Schilt (SVP) und Vize isch dr Erich Bolz (SP) (Stang 2020).

Wirtschaft 
D Arbetslosigkeit isch im Jahr 2011 bi 1,0 % gläge.

Weblink 

 www.vechigen.ch

Fuessnote 

Ort (Kanton Bärn)